กรุงศรีตั้งเป้าสินเชื่อเอสเอ็มอีโต 6.8%
กรุงศรีมุ่งเป็นธนาคารหลักลูกค้าเอสเอ็มอี ดันสินเชื่อปีนี้โต 6.8%
28 มี.ค. 2560

กรุงศรีมุ่งเป็นธนาคารหลักลูกค้าเอสเอ็มอี ดันสินเชื่อปีนี้โต 6.8% นายสยาม ประสิทธิศิริกุล ประธานคณะเจ้าหน้าที่ด้านลูกค้าธุรกิจเอสเอ็มอี ธนาคารกรุงศรีอยุธยา เปิดเผยว่า ปีนี้ ตั้งเป้าพอร์ตสินเชื่อเอสเอ็มอีเติบโต 6.8% จากปี 2559 ที่ 153,566 ล้านบาท เป็น 164,049 ล้านบาท ในปี 2560 พร้อมผลักดันให้ลูกค้าลดต้นทุนการทำธุรกรรมด้วยการให้ใช้พร้อมเพย์สำหรับนิติบุคคล ที่มีแคมเปญโอนฟรีไม่จำกัด  เน้นเพิ่มการทำธุรกรรมของลูกค้ากลุ่มเอสเอ็มอีผ่านระบบการชำระเงินแบบอิเล็กทรอนิกส์ (อี-เพย์เม้นท์) ทั้งนี้ ธุรกิจเอสเอ็มอีที่มุ่งเน้น ได้แก่ กลุ่มซัพพลายเชนของลูกค้ารายใหญ่ที่มีศักยภาพเติบโตสูง และแข็งแรง โดยจะนำประโยชน์จากความร่วมมือของกรุงศรีกับ มิตซูบิชิ ยูเอฟเจ ไฟแนนเชียล กรุ๊ป ที่มีเครือข่ายทุกภูมิภาคทั่วโลก สร้างโอกาสให้ลูกค้าสามารถขยายธุรกิจต่างประเทศได้มากขึ้นสำหรับกลยุทธ์กลุ่มงานลูกค้าธุรกิจเอสเอ็มอีในปี 2560 มุ่งสู่การเป็นธนาคารหลัก (เมนแบงก์) ของลูกค้าเอสเอ็มอีใช้บริการทางการเงินครบวงจร โดยนำเสนอผลิตภัณฑ์และบริการใหม่ๆ โดยเป็นธนาคารหลักทั้งด้านสินเชื่อ  และด้านการทำธุรกรรมทางการเงิน